ባንኩ 9 ነጥብ 7 ቢሊዮን ብር ያልተጣራ ትርፍ አገኘ
 የኢትዮጵያ ንግድ ባንክ በ2006 በጀት ዓመት 9 ነጥብ 7 ቢሊዮን ብር ያልተጣራ ትርፍ ማግኘቱን አስታወቀ፡፡የባንኩ ጥቅል ሃብትም በበጀት አመቱ 44 ነጥብ 4 ቢሊዮን ብር ጭማሪ በማሳየት 242 ነጥብ 7 ቢሊዮን ብር ደርሷል፡፡የባንኩ የተቀማጭ ገንዘብ መጠንም 193 ነጥብ 3 ቢሊዮን ብር አድርሷል፡፡ይህም ከባለፈው አመት ጋር ሲነጻጸር የ38 ነጥብ 8 ቢሊዮን ብር ብልጫ እንዳለው የባንኩ ዋና የቢዝነስ ዲቨሎፕመንት መኮንንን አቶ ይስሃቅ መንገሻና የኮሙኒኬሽን ሥራ አስኪያጁ አቶ ኤፍሬም መኩሪያ በጋራ በሰጡት መግለጫ አስታውቀዋል፡፡ትኩረቱን በግብርናና በማምረቻ ኢንዱስትሪ ላይ በማድረግ በአመቱ 79 ቢሊዮን ብር አዲስ ብድር መስጠቱም ተገልጿል፡፡የኮሙኒኬሽን ሥራ አስኪያጁ አቶ ኤፍሬም መኩሪያ የተበላሸ ብድር መጣኔም ከዓለም አቀፍ መስፈርት በታች ሆኗል ብለዋል፡፡የባንኩ ጠቅላላ ገቢ በበጀት ዓመቱ 17 ነጥብ 2 ቢሊዮን ብር ሲሆን 5 ነጥብ 5 ቢሊዮን ዶላር ለመሰብሰብም ችሏል፡፡ባንኩ ካሉት 835 ቅርንጫፎች 634ቱን T-24 በሚባል የኮር ባንኪንግ ሲስተም አስተሳስሯል፡፡ከሲስተሙ ጋር የሚነሱ የኔትዎርክ ችግሮችን ለመቅረፍ ባንኩ ከኢትዮ ቴሌኮም ጋር በትብብር እየሰራ ነው፡፡እንደ ኢሬቴድ ዘገባ በ433 የኤቲኤምና በ38 የክፍያ መፈጸሚያ ማሽኖች  የካርድ አገልግሎት እየሰጠ ይገኛል፡፡